સોશિયલ મીડિયામાં અમુક સ્લેન્ગ શબ્દો કોઇન થઇ ગયા છે જે ઇન્ટરનેટ પર ફરતી ઘણી આઇટમો માટે વપરાતા હોય છે. એમાંથી એક શબ્દપ્રયોગ છે :- ‘કુછ ભી?’ આ કુછ ભી કેટેગરી એટલે એવી કેટેગરી કે એ વીડિયો જોયા-સાંભળ્યા પછી આપણને એમ થાય કે આખિર કહેના યા કરના ક્યા ચાહતે હો જનાબ? પહેલી નજરે કંઇ જ સેન્સિબલ ન લાગે એવા અમુક વીડિયો હમણાંથી ખૂબ વાઇરલ થયા છે જેમાં આખા દેશમાં ટોચ ઉપર હોય તો એ છે કે ઢીંચાક પૂજાના વીડિયોઝ. ઓહ..! માય ગોડ… શું કરે છે આ છોકરી? ‘દિલો કા શૂટર હૈ મેરા સ્કૂટર, દિલો કા શૂટર… આહ આહ’ આવું રેપ સોંગ? ઇરીટેટિંગ તમને ભલે લાગ્યું હોય પણ અત્યારે એ ટોપટેન ટ્રેન્ડિંગ લિસ્ટમાં છે બોસ. ‘દિલ મારું બાહુબલી… પાછળથી તે ઘા કરી… કેમ બની કટપ્પા’ આ હાસ્યાસ્પદ ગુજરાતી વીડિયો લગભગ બધાએ જોઇ લીધો છે અને ન જોયો હોય તો બે ડિસ્પ્રીન લીધા પછી જોવો. આ ‘કુછ ભી’ વાઇરલ વીડિયોઝમાં લેટેસ્ટ છે ‘સોનું… સોંગ.’ આ સોનું સોંગ ક્યાંથી આવ્યું એ ખબર નથી પણ તેના ગુજરાતીમાં એક કરતાં વધુ વર્ઝન અવેલેબલ છે. બીજી ભાષામાં પણ છે. આ ફની કોરસ સોંગ રેડિયો અને વીડિયો બંનેમાં ખૂબ ચાલે છે. ન જોયું હોય તો ફક્ત ‘સોનુ સોંગ’ એવું સર્ચ કરશો એટલે મળી જશે. જોકે, એક સમાચાર મુજબ પૂજાના વીડિયો યુ ટ્યુબે દૂર કર્યા છે છતાં સર્ચ કરતા ક્યાંક તે જોવા મળે છે.